Solidariteit veroordeel private hospitale vir GEMS-ledeDie ingang na die Chris Hani-Baragwanath-hospitaal in Soweto. (Foto: Thabiso Makelo/Panoramio) Solidariteit het die besluit van GEMS, die mediese fonds vir staatsamptenare, om toegang tot private hospitale vir lede op sy goedkoopste opsie te bied, as skynheilig bestempel. Die organisasie sê hy glo dat alle Suid-Afrikaners toegang tot private mediese dienste behoort te hê, maar dat dié besluit dui op die staat se onsamehangende gedrag wat betref sy vasbeslotenheid om die Nasionale Gesondheidsversekering (NGV) in te stel, terwyl hy aan die ander kant toegang tot private dienste vir sy lede beding. “Dit is absurd dat die private sektor wie se naam reeds so beswadder is deur die staat, tog nou as ŉ redder gesien word omdat staatshospitale bloot net nie die mas kan opkom nie. Dit is ŉ toegewing van die staat se kant dat alle kritiek jeens die toestand van staatsgesondheidsorg eintlik geldig is,” het Morné Malan, ŉ senior navorser verbonde aan die Solidariteit Navorsingsinstituut (SNI), gesê. Solidariteit het ŉ beroep op die regering gedoen om konsekwent op te tree en te erken dat hy nie oor die bevoegdheid beskik om gesondheidsorg behoorlik te bestuur nie. “Die mislukking wat hul wanbestuur in staatshospitale tot gevolg het, is alomteenwoordig. Hierdie is ŉ erkenning dat hulle dit self ook waarneem. Dit sal egter nie deug dat die staat sy eie amptenare probeer verskans teen hul swak prestasie terwyl hy die res van die land daaraan wil onderwerp nie,” het Malan gesê. Solidariteit sê hy gaan voort met sy verset teen die nasionalisering van gesondheidsorg deur middel van die NGV, wat alle dienste in die hande van die staat – wie se eie amptenare nie eens van staatsdienste gebruik wil maak nie – gaan plaas. “Dit is belaglik dat die staat die lewens en gesondheid van alle Suid-Afrikaanse burgers wil onderwerp aan ŉ stelsel wat hy nie met sy eie gesondheid vertrou nie. Die boodskap is duidelik: Dit sal staatsmedies vir julle wees, maar private medies vir diegene in die staat,” het Malan gesê. “Die staat kan nie gesondheidsorg bedryf nie. Dit is tyd dat hy ophou poog om dit te doen. Om die staat se betrokkenheid te verbreed tot ŉ punt waar hy alles bestuur sal net van alles ŉ mislukking maak en geweldige rampspoedige gevolge teweegbring.”